b'\n_START_ARTICLE_\nHitrost\n_START_PARAGRAPH_\nHitr\xc3\xb3st (oznaka v) je v fiziki vektorska koli\xc4\x8dina, ki podaja spreminjanje lege telesa ali snovi v prostoru v \xc4\x8dasovni enoti. Osnovna enota s katero merimo hitrost je meter na sekundo (m/s). Uporabljamo pa tudi druge izpeljane enote npr. kilometer na uro (km/h). Pri pretvarjanju med slednjima si lahko pomagamo s pravilom oz. pribli\xc5\xbekom: 1\xc2\xa0m/s\xc2\xa0=\xc2\xa03,6\xc2\xa0km/h in 1\xc2\xa0km/h\xc2\xa0=\xc2\xa00,28\xc2\xa0m/s._NEWLINE_Pri premem enakomernem gibanju je hitrost konstantna, pri pospe\xc5\xa1enem gibanju pa se s \xc4\x8dasom spreminja. Zgled za pospe\xc5\xa1eno gibanje je enakomerno kro\xc5\xbeenje, pri katerem sicer ostaja hitrost po velikosti konstantna, spreminja pa se po smeri._NEWLINE_Posebna teorija relativnosti je predpostavila, da telesa ne morejo dose\xc4\x8di hitrosti, ve\xc4\x8dje od hitrosti svetlobe v praznem prostoru. Vsi dosedanji poskusi to predpostavko potrjujejo.'